
Rīgas apgabaltiesas iecirkņa Nr. 75
zvērinātai tiesu izpildītājai
Dainai Priedniecei

Par disciplinārsoda uzlikšanu
Rīgas apgabaltiesas iecirkņa Nr. 75
zvērinātai tiesu izpildītājai D. Priedniecei

Ar tieslietu ministres Ineses Lībiņas-Egneres 2026. gada 14. aprīļa rīkojumu Nr. 1-1/77 (turpmāk – Rīkojums) ierosināta disciplinārlieta pret Rīgas apgabaltiesas iecirkņa Nr. 75 zvērinātu tiesu izpildītāju Dainu Priednieci (turpmāk – tiesu izpildītāja D. Priedniece) par Tiesu izpildītāju likuma 45. panta un Civilprocesa likuma 596. panta 1. un 4. punkta pārkāpumu.
Rīkojumā konstatēts, ka izpildu lietā Nr. 00730/075/2015 2020. gada 3. augustā tiesu izpildītāja D. Priedniece AS "Citadele banka" deva rīkojumu Nr. 09672/075/2020-RIK līdz rīkojuma par naudas līdzekļu apķīlāšanu izpildei parādnieces kontā ik mēnesi saglabāt naudas līdzekļus minimālās mēneša darba algas apmērā.
2025. gada 17. novembrī parādniece AS "Citadele banka" kontā saņēma Valsts sociālās apdrošināšanas aģentūras izmaksāto transporta kompensāciju 105 euro. AS "Citadele banka" 2025. gada 17. novembrī parādnieces kontā apķīlāja un uz tiesu izpildītājas D. Priednieces depozīta kontu pārskaitīja 28,40 euro. 2025. gada 20. novembrī parādniece bankas kontā saņēma Rīgas valstspilsētas pašvaldības izmaksāto sociālo (sociālās palīdzības) pabalstu transporta pakalpojumam 47,42 euro. AS "Citadele banka" 2025. gada 20. novembrī parādnieces kontā apķīlāja un uz tiesu izpildītājas D. Priednieces depozīta kontu pārskaitīja 47,42 euro.
2025. gada 21. novembrī parādniece tiesu izpildītājai D. Priedniecei iesniedza iesniegumu, lūdzot atmaksāt ieturētos 76,58 euro. Savukārt tiesu izpildītāja D. Priedniece 2025. gada 20. decembrī parādniecei nosūtīja atbildes vēstuli Nr. 65296/075/2025 - NOS, ar kuru parādnieces lūgumu noraidīja. Vienlaikus tiesu izpildītāja D. Priedniece 2025. gada 21. novembrī AS "Citadele banka" deva rīkojumu Nr. 23832/075/2025-RIK parādnieces kontā līdz rīkojuma izpildei ik mēnesi papildus saglabāt vēl 152,42 euro (pabalstu kopsumma). Ieturētos naudas līdzekļus tiesu izpildītāja D. Priedniece 2025. gada 26. novembrī novirzīja sprieduma izpildes izdevumu segšanai. Līdz ar to tika aizskartas personas, kurai ir tiesības saņemt valsts sociālo pabalstu un sociālās palīdzības pabalstu, likumiskās intereses, kā arī tika radīts kaitējums valsts interesēm. Vienlaikus secināts, ka tiesu izpildītājai D. Priedniecei nebija pamata atgriezt parādniecei naudas līdzekļus 0,76 euro, jo minēto summu ieturēja kredītiestāde kā komisijas maksu par pārskaitījumu veikšanu.
Ierosinātā disciplinārlieta izskatīta Zvērinātu tiesu izpildītāju disciplinārlietu komisijas (turpmāk – Disciplinārlietu komisija) 2026. gada 12. maija sēdē. Saskaņā ar Tiesu izpildītāju likuma 62. pantu uz sēdi mutvārdu paskaidrojumu sniegšanai tika aicināta tiesu izpildītāja D. Priedniece.
Disciplinārlietu komisijas sēdē tiesu izpildītāja D. Priedniece norādīja, ka 2022. gadā Disciplinārlietu komisija izbeidza līdzīgu pret tiesu izpildītāju D. Priednieci ierosinātu disciplinārlietu. Minētajā lietā tika vērtēta arī situācija saistībā ar naudas līdzekļu piedziņu no trešajām personām.
Tiesu izpildītāja D. Priedniece atsaucās uz Ēnu ekonomikas ierobežošanas plānu 2024. – 2027. gadam, kurā atzīts, ka viens no iemesliem nodokļu nemaksāšanai ir iespēja neievērot likuma normas bez lieliem riskiem. Kopumā personas nodokļu maksāšanas morāle ir diezgan zema. Visvairāk Latvijā tiek tolerēti gadījumi, kad privātpersona sniedz kādus pakalpojumus privātpersonai.
Tiesu izpildītāja D. Priedniece izvērtēja parādnieces bankas konta pārskatu par 2025. gada novembri un konstatēja, ka parādniece bankas kontā saņēma Valsts sociālās apdrošināšanas aģentūras izmaksāto pensiju, Valsts sociālās apdrošināšanas aģentūras izmaksāto transporta kompensāciju un Rīgas domes sociālo pabalstu. Minētās naudas summas kopā veido aptuveni 400 euro, kas nepārsniedz kontā saglabātos naudas līdzekļus minimālās mēneša darba algas apmērā. Tiesu izpildītāja D. Priedniece secināja, ka parādniece ir saņēmusi pensiju un pabalstus, uz kuriem nevar vērst piedziņu, un ka parādnieces kontā 2025. gada novembrī bija ieskaitīti arī naudas līdzekļi no trešajām personām.
Tiesu izpildītāja D. Priedniece norādīja, ka parādnieku lūgums saglabāt bankas kontā naudas līdzekļus, tajā skaitā pabalstus, ir tikai teorētisks pieprasījums. Tiesu izpildītāja kompetencē ir vērtēt parādnieka konta pārskatus un parādnieka kontā saņemto naudas līdzekļu izcelsmi, tāpat tiesu izpildītājs pēc parādnieka konta pārskata izvērtēšanas var lemt, vai no konta izdarītie ieturējumi ir novirzāmi parāda segšanai vai atgriežami. Konkrētajā gadījumā ir tādi paši apstākļi kā 2022. gadā ierosinātajā disciplinārlietā – ir saņemti naudas līdzekļi no dažādām personām, kā arī parādnieces kontā ir iemaksāti skaidras naudas līdzekļi.
Līdzīgās situācijās tiesa ir atzinusi, ka uz naudas līdzekļiem, kas saņemti no trešajām personām, var vērst piedziņu, kā arī naudas līdzekļi, uz kuriem vēršama piedziņa, ir vērtējami katra kalendārā mēneša ietvaros (sk. Rīgas apgabaltiesas 2025. gada 21. maija lēmumu lietā Nr. C770966525 un Rīgas apgabaltiesas 2023. gada 6. septembra lēmumu lietā Nr. C771104922). Lietā nav konstatējams, ka trešo personu maksājumi parādnieces kontā atbilst maksājumiem, uz kuriem nevar vērst piedziņu. 
Tiesu izpildītāja D. Priedniece norādīja, ka tiesu izpildītājs rīkojumu kredītiestādei dod ar cerību, ka parādnieks kontā saņems sev pienākošus leģitīmus naudas līdzekļus, uz kuriem parādniekam ir tiesības. Praksē ļoti bieži ir redzams, ka parādnieki dažādos veidos mēģina izvairīties no parāda samaksas, parādnieki saņem arī naudas līdzekļus, uz kuriem parādniekam nav tiesību. Cita situācija ir, kad tiesu izpildītājs vērtē parādnieka konta pārskatu. Tad sīkāk praksē ir jāvērtē, ko tieši parādnieks saņem. Tiesu praksē atzīts, ka rīkojuma došana kredītiestādei ir viens aspekts, bankas konta vērtēšana cits. Precizētu rīkojumu kredītiestādei tiesu izpildītāja D. Priedniece deva ar cerību, ka parādniece saņems turpmāk, piemēram, algu, kā arī pienākošos pabalstus.
2025. gada novembrī parādnieces rīcībā tika atstāti naudas līdzekļi minimālās mēneša darba algas apmērā, kas 2025. gadā bija 740 euro. Parādniecei kontā tika ieskaitīta pensija 281,40 euro, transporta kompensācija 105 euro, Rīgas domes sociālais pabalsts 47,42 euro, kas nepārsniedz 740 euro. Līdz ar to parādniece varēja saņemt kontā visas summas, kas viņai pienākas, kā arī nedaudz naudas līdzekļus no trešajām personām. Ja trešās personas nebūtu ieskaitījušas naudas līdzekļus parādnieces kontā, tiesu izpildītāja D. Priedniece neko nebūtu saņēmusi. Parādniece iepriekš bija rakstījusi iesniegumus un e-pastus tiesu izpildītājai D. Priedniecei. Tiesu izpildītāja D. Priedniece sniedza atbildes, vairākas reizes uzsverot, ka parādniecei ir saglabāti naudas līdzekļi minimālās mēneša darba algas apmērā un ja naudas līdzekļi kontā pārsniegs minimālās mēneša darba algas apmēru, tie tiks ieturēti. Parādniece to apzinājās, tomēr turpināja lietot bankas kontu nezināmas izcelsmes naudas līdzekļu saņemšanai. Naudas līdzekļi 28,40 euro un 47,42 euro ir tās summas, kas pārsniedz 740 euro.

Motīvu daļa

Saskaņā ar Tiesu izpildītāju likuma 45. panta pirmo daļu zvērināts tiesu izpildītājs pēc savas iniciatīvas veic visus likumā noteiktos pasākumus un izmanto visus likumā paredzētos līdzekļus un metodes, lai ātri un kvalitatīvi pildītu tiesas un citu institūciju nolēmumus, kā arī veiktu citas sava amata darbības. Savukārt atbilstoši Tiesu izpildītāju likuma 45. panta otrajai daļai zvērināts tiesu izpildītājs, pildot amata darbības, piemēro Civilprocesa likumu un citus normatīvos aktus, kā arī ievēro Latvijas Zvērinātu tiesu izpildītāju padomes apstiprināto metodiku un tiesu prakses atziņas.
Tiesu izpildītāju likuma 45. panta pirmā daļa tulkojama atbilstoši principam, ka nolēmuma izpildei jābūt ne vien kvalitatīvai un efektīvai, bet arī taisnīgai (sk. Civilprocesa likuma komentāri. 1. daļa. (1.-28. nodaļa). Sagatavojis autoru kolektīvs. Prof. K. Torgāna zinātniskajā redakcijā. Rīga, Tiesu namu aģentūra, 2011, 418. lpp.). Procesuālo tiesību vienlīdzība ir viens no taisnīgas tiesas elementiem. Šis princips nozīmē, ka lietas dalībnieku tiesībām ir jābūt taisnīgi līdzsvarotām, tostarp spriedumu izpildes stadijā attiecībā pret parādnieku, kuram saglabājami iztikas līdzekļi minimālās mēneša algas apmērā un ievērojams aizliegums vērst piedziņu uz parādnieka valsts sociālajiem pabalstiem un sociālās palīdzības pabalstiem (sal. sk. Latgales apgabaltiesas 2025. gada 23. oktobra lēmuma lietā Nr. C88339225 5.8. punktu).
Saskaņā ar Civilprocesa likuma 596. panta 1. un 4. punktu piedziņu nevar vērst uz valsts sociālajiem pabalstiem un sociālās palīdzības pabalstiem.
Disciplinārlietu komisija konstatē, ka parādniece lūgumu atgriezt apķīlātos naudas līdzekļus (daļu no transporta kompensācijas 28,40 euro un pabalstu transporta pakalpojumam 47,42 euro) tiesu izpildītājai D. Priedniecei iesniedza nākamajā dienā pēc pēdējās naudas līdzekļu apķīlāšanas, tomēr tiesu izpildītāja D. Priedniece ar 2025. gada 20. decembra atbildes vēstuli Nr. 65296/075/2025-NOS parādnieces lūgumu noraidīja. Turklāt ieturētos naudas līdzekļus tiesu izpildītāja D. Priedniece 2025. gada 26. novembrī novirzīja sprieduma izpildes izdevumu segšanai.
Līdz ar to Disciplinārlietu komisija atzīst, ka tiesu izpildītāja D. Priedniece ir pieļāvusi Tiesu izpildītāju likuma 45. panta un Civilprocesa likuma 596. panta 1. un 4. punkta pārkāpumu.
Disciplinārlietu komisija norāda, ka Civilprocesa likuma 596. pantā norādītās summas, uz kurām nevar vērst piedziņu, ir saglabājamas papildus Civilprocesa likuma 1. pielikuma 3. punktā noteiktajiem naudas līdzekļiem minimālās mēneša darba algas apmērā. Arī Latvijas Zvērinātu tiesu izpildītāju padome 2022. gada 11. oktobra vēstulē Nr. 1302/D.2 Disciplinārlietu komisijai ir skaidrojusi, ja parādnieks savlaicīgi ir informējis zvērinātu tiesu izpildītāju par viņam izmaksātām summām, uz kurām piedziņu saskaņā ar Civilprocesa likuma 596. pantu nevar vērst, naudas līdzekļi šo summu apmērā parādnieka kontā ir saglabājami papildus Civilprocesa likuma 599.1 pantā noteiktajai summai. Respektīvi, Civilprocesa likums nedod pamatu zvērinātam tiesu izpildītājam samazināt Civilprocesa likuma 599.1 panta otrajā daļā norādīto summu uz tā rēķina, ka parādniekam ir piešķirts kāds no Civilprocesa likuma 596. pantā norādītajiem pabalstiem vai summām. Lai novērstu atšķirīgu zvērinātu tiesu izpildītāju praksi, Latvijas Zvērinātu tiesu izpildītāju padome minēto viedokli ir darījusi pieejamu visiem zvērinātiem tiesu izpildītājiem savā interneta vietnē www.lzti.lv sadaļā autorizētiem lietotājiem. Līdz ar to tiesu izpildītājai D. Priedniecei bija jābūt zināms arī Latvijas Zvērinātu tiesu izpildītāju padomes skaidrojums.
Disciplinārlietu komisija pievienojas Rīkojumā norādītajam, ka neatkarīgi no brīža, kad parādnieks sāk izrādīt interesi par izpildu lietu un tajā veiktajām piespiedu izpildes darbībām, zvērinātam tiesu izpildītājam ir pienācīgā kārtā jāizskata parādnieka iesniegtie dokumenti un izteiktie lūgumi un jārīkojas likumīgi, ievērojot normatīvā regulējuma prasības. Nav pieļaujama parādnieka nostādīšana nepamatoti nelabvēlīgākā situācijā vai tādos apstākļos, kas neatbilst normatīvo aktu prasībām, pamatojoties uz to, ka parādnieks nav savlaicīgi izrādījis iniciatīvu par ievesto izpildu lietu. Pretēja rīcība būtu privātpersonas tiesību uz valsts sociālo pabalstu un sociālās palīdzības pabalstu pārkāpums. Tiesības uz sociālo nodrošinājumu ir konstitucionālā līmenī aizsargātas tiesības. Turklāt konkrētajā gadījumā parādniece lūgumu atgriezt ieturētos pabalstus ir iesniegusi nekavējoties pēc naudas līdzekļu apķīlāšanas.
Disciplinārlietu komisija pievienojas Rīkojumā norādītajam, ka tiesu izpildītājas D. Priednieces pieļautais Tiesu izpildītāju likuma 45. panta un Civilprocesa likuma 596. panta 1. un 4. punkta pārkāpums vērtējams kā būtisks zvērinātu tiesu izpildītāju darbību regulējošu normatīvo aktu pārkāpums. Minētā pārkāpuma rezultātā ir aizskartas personas, kurai ir tiesības saņemt valsts sociālo pabalstu un sociālās palīdzības pabalstu, likumiskās intereses. Personai ar invaliditāti ieturētie naudas līdzekļi 75,82 euro var būt būtiski, lai nodrošinātu pienācīgu dzīves apstākļus. Tiesu izpildītājas D. Priednieces minētās rīcības rezultātā ir radīts arī kaitējums valsts interesēm un tiesu izpildītāju institūta prestižam, kas arī ir vērtējams kā kaitējums valsts interesēm. Kaitējumu valsts interesēm un zvērinātu tiesu izpildītāju prestižam saprot tādējādi, ka tiesu izpildītāja kā amatpersonas pieļautie pārkāpumi rada šaubas par izpratni par savu amatpersonas pienākumu pildīšanu. Turklāt tiesu izpildītāja pārkāpuma būtiskais kaitējums izpaužas arī apstāklī, ka šāda nodarījuma izdarīšana pati par sevi stipri kaitē sabiedrības uzticībai tiesu izpildītāja institūtam. Nevar likt vienlīdzības zīmi starp nodarījumu, ko izdarījusi privātpersona, un nodarījumu, ko izdarījis zvērināts tiesu izpildītājs, pildot amata pienākumus (sal. sk. Augstākās tiesas 2012. gada 13. jūlija sprieduma lietā Nr. SKA-344/2012 14. punktu).
Tiesu izpildītājs ir tiesu sistēmai piederīga persona, kas pilda tiesību normās noteiktos pienākumus, un amata darbībā zvērināti tiesu izpildītāji ir pielīdzināti valsts amatpersonām,[footnoteRef:1] tāpēc tiesu izpildītājam ar vislielāko rūpību jāattiecas pret saviem amata pienākumiem (sk. Augstākās tiesas 2017. gada 4. augusta sprieduma lietā Nr. SKA-860/2017 8. punktu). [1:  Likuma "Par interešu konflikta novēršanu" 4. panta pirmās daļas 21. punktā noteikts, ka zvērināts tiesu izpildītājs ir valsts amatpersona.] 

Iepriekš minētā tiesu izpildītājas D. Priednieces rīcība var radīt sabiedrībai negatīvu un maldīgu priekšstatu par tiesu izpildītāju institūtu kā likumam nepakļautu un patvaļīgu.
Disciplinārlietu komisija konstatē, ka tiesu nolēmumos, uz kuriem atsaucas tiesu izpildītāja D. Priedniece, ir konstatēti citādāki faktiskie apstākļi. Proti, lietā Nr. C770966525 bija strīds par piedziņas vēršanu uz naudas līdzekļiem, kas ieskaitīti bankas kontā pirms sprieduma izpildes uzsākšanas.
Tāpat ar Disciplinārlietu komisijas 2022. gada 15. jūnija lēmumu Nr. 1-4.4/7 izbeigtā disciplinārlieta pret tiesu izpildītāju D. Priednieci nav salīdzināma ar konkrēto lietu. Izbeigtajā disciplinārlietā kredītiestādes kontā bija izveidojies naudas līdzekļu uzkrājums no iepriekšējiem mēnešiem. Izskatāmajā disciplinārlietā naudas līdzekļu uzkrājums no iepriekšējā mēneša nebija izveidojies.
Papildus Disciplinārlietu komisija vērš uzmanību, ka saskaņā ar Civilprocesa likuma 599. panta otro daļu piedziņu uz naudas līdzekļiem, kas pienākas no citām personām, vērš pēc paziņošanas trešajām personām, ka naudas līdzekļi, kas parādniekam pienākas no šīm personām, tiek apķīlāti un ir jāieskaita tiesu izpildītāja depozīta kontā. Minētais regulējums nav attiecināms uz izskatāmo disciplinārlietu, jo konkrētajā gadījumā trešās personas naudas līdzekļus jau bija ieskaitījušas parādnieces bankas kontā.
Līdz ar to Disciplinārlietu komisija atzīst, ka tiesu izpildītājas D. Priednieces darbībā ir saskatāms disciplinārpārkāpums, par kuru piemērojams disciplinārsods.
Lemjot par piemērojamo sodu, Disciplinārlietu komisija ir izvērtējusi konstatētos apstākļus to kopumā, disciplinārlietas materiālus, tiesu izpildītājas D. Priednieces sniegtos paskaidrojumus, konstatētā disciplinārpārkāpuma raksturu un smagumu, ziņas, kas raksturo tiesu izpildītājas D. Priednieces līdzšinējo profesionālo darbību, kā arī iepriekš piemērotos disciplinārsodus.[footnoteRef:2] [2:  No 2020. gada 18. jūnija līdz šīs disciplinārlietas ierosināšanas brīdim pret tiesu izpildītāju D. Priednieci ierosinātas 7 disciplinārlietas, no kurām pie disciplinārās atbildības tiesu izpildītāja D. Priedniece saukta 4 reizes.] 

Lai nodrošinātu, ka tiesu izpildītāja D. Priedniece turpmāk amata darbības pildītu atbilstoši normatīvajiem aktiem, Disciplinārlietu komisija uzskata, ka konkrētajā gadījumā tiesu izpildītājai D. Priedniecei kā atbilstošs un samērīgs disciplinārsods par izdarīto pārkāpumu ir uzliekams naudas sods.
Lemjot par piemērojamā naudas soda apmēru, kā arī vērtējot tā samērīgumu, Disciplinārlietu komisija norāda turpmāk minēto.
[bookmark: _Hlk96077941]Tiesu izpildītājai D. Priedniecei jau vairākkārt ir uzlikti disciplinārsodi par zvērinātu tiesu izpildītāju darbību regulējošu normatīvo aktu būtiskiem pārkāpumiem. Tajā skaitā, ar Disciplinārlietu komisijas 2025. gada 9. maija lēmumu Nr. 1-4.4/2 tiesu izpildītājai D. Priedniecei uzlikts disciplinārsods, citstarp, par daļas no ieturētā valsts sociālā pabalsta – ģimenes valsts pabalsta – neatgriešanu parādniekam. Ar Administratīvās rajona tiesas 2026. gada 17. marta spriedumu lietā Nr. A420173725[footnoteRef:3] noraidīts tiesu izpildītājas D. Priednieces pieteikums par Disciplinārlietu komisijas 2025. gada 9. maija lēmuma Nr. 1-4.4/2 atcelšanu. Tomēr tiesu izpildītāja D. Priedniece pēc uzliktajiem disciplinārsodiem nav izdarījusi secinājumus par savas rīcības neatbilstību normatīvajiem aktiem. Tāpat tiesu izpildītāja D. Priedniece nav ņēmusi vērā Administratīvās rajona tiesas 2026. gada 17. marta spriedumā lietā Nr. A420173725 paustās atziņas un nav mainījusi savu attieksmi pret izdarīto pārkāpumu. Tiesu izpildītāja D. Priedniece līdz Disciplinārlietu komisijas lēmuma pieņemšanas brīdim nav atgriezusi parādniecei ieturēto valsts sociālo pabalstu un sociālās palīdzības pabalstu. No tiesu izpildītājas D. Priednieces sniegtā paskaidrojuma konstatējams, ka tiesu izpildītāja D. Priedniece joprojām uzskata, ka ieturētie naudas līdzekļi, uz kuriem nevar vērst piedziņu, nav atgriežami parādniekam. Līdz ar to konstatējams, ka tiesu izpildītāja D. Priedniece apzināti atkārtoti pieļauj līdzīgu pārkāpumu. [3:  Spriedums stājies spēkā 2026. gada 18. aprīlī.] 

Disciplinārlietu komisija ņem arī vērā, ka tiesu izpildītājai ir ilgstoša pieredze zvērināta tiesu izpildītāja amatā. Līdz ar to tiesu izpildītājai D. Priedniecei vajadzēja zināt, kā rīkoties attiecīgās situācijās.
Disciplinārlietu komisija, izvērtējot tiesu izpildītājas D. Priednieces mantisko stāvokli, tas ir, iepazīstoties ar Valsts ieņēmumu dienesta datubāzē "Valsts amatpersonu deklarācija" pieejamo valsts amatpersonas deklarāciju par 2024. gadu, konstatē, ka tiesu izpildītājas D. Priednieces ienākumi no saimnieciskās darbības un komercdarbības 2024. gadā ir 403 319,03 euro. Disciplinārlietu komisijas ieskatā izdarītajam pārkāpumam atbilstošs un samērīgs naudas sods ir 2500 euro, kas ir apmēram 0,62 % no tiesu izpildītājas D. Priednieces valsts amatpersonas deklarācijā par 2024. gadu norādītajiem ienākumiem no saimnieciskās darbības un komercdarbības. Vērtējot soda apmēru pret tiesu izpildītājas D. Priednieces gūtajiem ienākumiem, nav konstatējams, ka piemērotais sods tiesu izpildītājai D. Priedniecei radītu nesamērīgu slogu.
Tiesu izpildītājas D. Priednieces pieļautajam pārkāpumam ir jau sistemātisks raksturs un iepriekš piemērotais disciplinārsods – rājiens nav atturējis tiesu izpildītāju D. Priednieci no jauna pārkāpuma izdarīšanas. Līdz ar to Disciplinārlietu komisijas ieskatā citi soda veidi varētu nebūt pietiekoši iedarbīgi. Izvērtējot piemērojamā naudas soda apmēru, Disciplinārlietu komisija ievēro disciplinārprocesa preventīvo mērķi – nepieļaut, ka tiesu izpildītājas D. Priednieces rīcība atstāj negatīvu iespaidu uz visu zvērinātu tiesu izpildītāju institūta prestižu un sabiedrības uzticību zvērinātu tiesu izpildītāju institūtam kopumā. Līdz ar to konkrētajā gadījumā sabiedrības ieguvums, tiesu izpildītājai D. Priedniecei piemērojot naudas sodu 2500 euro, ir lielāks nekā tiesu izpildītājas D. Priednieces tiesisko interešu ierobežojums.
Disciplinārlietu komisija uzskata, ka šāda apmēra naudas sods ir samērīgs ar pieļautā pārkāpuma smagumu un raksturu un spēs atturēt tiesu izpildītāju D. Priednieci no līdzīgu pārkāpumu pieļaušanas.

Rezolutīvā daļa

Ievērojot minēto un pamatojoties uz Tiesu izpildītāju likuma 61. panta pirmo un ceturto daļu, 65. panta pirmās daļas 1. punktu, 66. panta pirmās daļas 3. punktu,

Disciplinārlietu komisija nolemj:

uzlikt Rīgas apgabaltiesas iecirkņa Nr. 75 zvērinātai tiesu izpildītājai Dainai Priedniecei naudas sodu 2500 euro par zvērinātu tiesu izpildītāju darbību regulējošu normatīvo aktu būtisku pārkāpumu, kas radījis kaitējumu valsts un privātpersonu interesēm.

Lēmumu saskaņā ar Tiesu izpildītāju likuma 69. pantu var pārsūdzēt Administratīvajā rajona tiesā 30 dienu laikā no lēmuma paziņošanas dienas. Pieteikuma iesniegšana tiesā neaptur lēmuma darbību.

Priekšsēdētāja 	E. Gintere

Nosūtīšanas uzdevums:
Rīgas apgabaltiesas iecirkņa Nr. 75 zvērinātai tiesu izpildītājai D. Priedniecei;
Tieslietu ministrijas Tiesu sistēmas uzraudzības departamentam;
Tieslietu ministrijas Personālvadības departamentam (zvērinātas tiesu izpildītājas D. Priednieces personas lietā);
Tieslietu ministrijas valsts sekretāra vietniekam tiesu jautājumos;
Latvijas Zvērinātu tiesu izpildītāju padomei.

